ཿཀུ་རུ་ཧཱུཾ། ཧ་ཧ་ཧ་ཧ་ཧོཿ བྷ་ག་ཝཱན། སརྦ་ཏ་ཐཱ་ག་ཏ་པདྨ་མཱ་མེ་མུཉྩ། པདྨ་བྷ་ཝ་མ་ཧཱ་མ་ས་ཡ་སཏྭ་ཨ། ལན་གསུམ་བཟླས། བདག་ཅག་མི་ཤེས་པའི་དབང་གིས་ཉེས་པ་བགྱིས་པ་མཐའ་དག་འཕགས་པ་ཐུགས་རྗེ་ཆེན་པོ་ཁྱེད་ལ་བཟོད་པར་གསོལ་གྱིས། བདག་ཅག་ལ་སྒྲིབས་པར་མི་འགྱུར་བར་མཛད་དུ་གསོལ། ཞེས་བཟོད་པར་གསོལ། ཨོཾ་མ་ཎི་པདྨེ་ཧཱུཾ། ཞེས་བརྗོད་པས་འཕགས་པ་ཐུགས་རྗེ་ཆེན་པོ་མདུན་གྱི་ནམ་མཁར་བྱོན་ནས་ཁྲུས་གསོལ་བས་སྒྲིབ་གཉིས་བག་ཆགས་དང་བཅས་པ་དག་པར་གྱུར། བུམ་ཆུ་འཐུང་ཞིང་ཁྲུས་ལན་གསུམ་བྱས་པས། དང་པོས་ཉོན་སྒྲིབ་དག །གཉིས་པས་ཤེས་སྒྲིབ་དག །གསུམ་པས་སྐྱེ་མེད་ཆོས་སྐུ་རྟོགས་པར་བསམ། དངོས་གཞིའི་ཉིན་བུམ་ཆུ་འཐུང་དུ་མི་རུང་བས་ཁྲུས་ལན་གསུམ་བྱ། ཡི་གེ་དྲུག་མ་དེ་ཉིད་རང་ལ་ཐིམ་པར་བསམ། ཞལ་ཕྱག་ལྷག་མ་རྣམས་རྩ་བའི་ཞལ་ཕྱག་ལ་ཐིམ་པར་བསམ་ནས་ཐུགས་རྗེ་ཆེན་པོ་ཞལ་གཅིག་ཕྱག་གཉིས་པའི་ང་རྒྱལ་གྱིས། དགེ་བ་འདི་ཡིས་མྱུར་དུ་བདག །ཐུགས་རྗེ་ཆེན་པོ་འགྲུབ་གྱུར་ནས། །འགྲོ་བ་གཅིག་ཀྱང་མ་ལུས་པ། །དེ་ཡི་ས་ལ་འགོད་པར་ཤོག ། ཅེས་བརྗོད་ནས་ཐུན་མཚམས་ཀྱི་བྱ་བ་ལ་འཇུག །སྦྱོར་དངོས་གཉིས་ལ་ཐུན་གསུམ་རེ་བྱ་དགོས་པས། ཐུན་དང་པོ་སྔར་བཤད་པ་ལྟར་བྱས་ནས། ཐུན་ཕྱི་མ་གཉིས་ལ་གསོ་སྦྱོང་གི་སྐོར་བཞག ། ཨོཾ་པདྨ་ཨུ་ཏ་བྷ་ཝ་ཡེ་སྭཱཧཱ། ཞེས་པའི་སྔགས་དང་ཕྱག་རྒྱ་ཁྲུས་དང་བཅས་པ་སྔོན་དུ་བཏང་ནས། སངས་རྒྱས་ཆོས་ཚོགས་མ་ལན་གསུམ་གྱིས་སྐྱབས་སེམས་དང་། དེ་ནས། རང་ཉིད་སྐད་ཅིག་གིས་འཕགས་པ་ཐུགས་རྗེ་ཆེན་པོའི་སྐུར་བཞེངས་པར་གྱུར། ཨོཾ་པདྨནྟ་ཀྲྀཏ་ཧཱུཾ་ཕཊ། ཨོཾ་སྭ་བྷ་ཝ་ཤུདྡྷཿཞེས་སོགས་ཚོགས་ཞིང་གི་མཆོད་པ་བྱིན་རླབས་ནས། མཇུག་གི་ཁྲུས་ཀྱི་བར་ཐམས་ཅད་སྔར་ཇི་ལྟ་བ་བཞིན་བྱས་ནས། དགེ་བ་འདི་ཡིས་མྱུར་དུ་བདག ། ཅེས་སོགས་ཀྱི་མཇུག་ཏུ་ཤིས་བརྗོད་ཅི་རིགས་བྱ། དངོས་གཞིའི་ཉིན་སྔ་བར་ལངས་ནས། ལག་རིས་མཐོང་བའི་ཚོད་དུ་སྔགས་རྒྱ་ཁྲུས་དང་སྐྱབས་སེམས། རྟེན་གྱི་དྲུང་དུ་གསོ་སྦྱོང་ལེན་པ་ནས། དེ་ཡི་ས་ལ་འགོད་པར་ཤོག་གི་བར་ཐམས་ཅད་སྔར་བཞིན་དང་། ཐུན་རྗེས་མ་གཉིས་ཀྱང་དེ་དང་འདྲ། ཉིན་གསུམ་པའི་ཞོགས་ཁ་ཡང་སྐྱ་རེངས་ཤར་ནས་ཐོར་ཐུག་གསོལ་ཞིང་གསོ་སྦྱོང་མ་གཏོགས་པའི་ཆོ་ག་ཐམས་ཅད་སྔར་བཞིན་ལ། གཟུངས་དང་པོ་བསྟོད་རྣམས་སྔ་མ་ལས་ཉུང་བ་བྱས་ཀྱང་ཆོག །བསྒྲུབ་གཞི་རས་བྲིས་ཡིན་ན། མཇུག་གི་ཁྲུས་ཀྱི་རྗེས་སུ། འདིར་ནི་གཟུགས་དང་ལྷན་ཅིག་ཏུ། །འགྲོ་བའི་དོན་དུ་བཞུགས་ནས་ཀྱང་། །ནད་མེད་ཚེ་དང་དབང་ཕྱུག་དང་། །མཆོག་རྣམས་ལེགས་པར་སྩལ་དུ་གསོལ། །ཨོཾ་སུ་པྲ་ཏིཥྠ་བཛྲ་ཡེ་སྭཱཧཱ། ཞེས་བརྟན་བཞུགས་བྱ། རྡུལ་ཚོན་ལ་བརྟེན་པ་ཡིན་ན་ཡེ་ཤེས་པ་གཤེགས་གསོལ་དང་དམ་ཚིག་པ་འོད་དུ་ཞུ་ནས་རང་ལ་ཐིམ་པར་མོས་རྗེས་རྡུལ་ཚོན་བསྡུ་བའི་ཆོ་ག་གཞན་ལས་འབྱུང་བ་ལྟར་བྱ། མཎྜལ་གྱི་ཚོམ་བུ་ཙམ་ལ་བརྟེན་པ་ཡིན་ན། ཨོཾ་ཁྱོད་ཀྱིས་སེམས་ཅན་དོན་ཀུན་མཛད། །རྗེས་སུ་མཐུན་པའི་དངོས་གྲུབ་སྩོལ། །སངས་རྒྱས་ཡུལ་དུ་གཤེགས་ནས་ཀྱང་། །སླར་ཡང་འབྱོན་པར་མཛད་དུ་གསོལ། །ཨོཾ་བཛྲ་མུཿ ཡེ་ཤེས་པ་རང་བཞིན་གྱི་གནས་སུ་གཤེགས། དམ་ཚིག་པའི་རྟེན་བརྟེན་པ་འོད་དུ་ཞུ་ནས་རང་ལ་ཐིམ། རང་ཉིད་ཐུགས་རྗེ་ཆེན་པོ་ཞལ་གཅིག་ཕྱག་གཉིས་པར་གསལ་བའི་སྤྱི་བོར་ཨོཾ་དཀར་པོ། མགྲིན་པར་ཨཱཿདམར་པོ། ཐུགས་ཀར་ཧཱུཾ་སྔོན་པོས་མཚན་པར་གྱུར། ཅེས་བརྗོད་ལ་ཤིས་བརྗོད་ཀྱིས་མཐའ་བརྒྱན་པར་བྱའོ། །སྦྱོར་བའི་ཉིན་ཤ་ཆང་། སྒོག་ཙོང་། ལ་ཕུག་སོགས་དང་། ལྷག་མ་སྦགས་པ། ཏིལ། སྲན་མ། རང་གི་ཁ་འཕྲོ་རྣམས་སྤངས་ཏེ། དཀར་གསུམ་ལ་བརྟེན་པའི་ཟས་གདན་གཅིག་བྱ། སྔགས་བཟླས་པའི་ཕྲེང་བ་མ་རྫོགས་ཀྱི་བར་ལ་ལུད་པ་དང་། སྦྲིད་པ་དང་། འོག་རླུང་དང་། ཐ་མལ་གྱི་གཏམ་དང་། ནོར་ནས་ལྷ་གཞན་གྱི་སྔགས་བཟླས་པ་སོགས་བྱུང་ན་ཉེ་རེག་བྱ་ཞིང་ཁ་བཤལ་བར་བྱའོ། །ཁ་ཟས་ལ་ལོངས་སྤྱོད་པའི་ཚེ་ཨོཾ་ཨཱཿཧཱུཾ་གིས་བཟའ་བཏུང་བདུད་རྩིར་བྱིན་གྱིས་བརླབས་ནས། རང་ཐུགས་རྗེ་ཆེན་པོར་གསལ་བ་ལ་མཆོད་པའི་ཚུལ་དུ་ལོངས་སྤྱོད། སྣོད་མཁར་བ་དང་། ལོ་མ་ལག་མཐིལ་རྣམས་སུ་མི་བཟའ་བ། ཕྱི་དྲོ་ཇ་བུ་རམ་སོགས་བརྟེན་དུ་རུང་། དངོས་གཞིའི་ཉིན་གཉིད་སད་པ་ནས་སྨྲ་བཅད་བྱ། འབྲུ་ཉག་གཅིག་གམ། ཆུ་ཐིགས་གཅིག་གིས་ཀྱང་བཟའ་བཏུང་མི་བྱ། མཆིལ་མ་ཕྱིར་འབོ་བ་དང་མི་འབོ་བའི་ཕྱག་ལེན་ཐ་དད་གཉིས་འདུག་པས། རང་ཉིད་གང་ལ་མོས་པ་ལྟར་བྱ། དམིགས་པ་གསལ་པོ་འཆར་རྒྱུ་མེད་པ་དག་གིས་དངོས་གཞིའི་ཉིན་ཡང་ཆོ་ག་སྒྲ་བཅས་བྱས་ན་ལེགས་སམ་སྙམ། བུམ་ཆུས་ཁྲུས་བྱས་ན་ནད་གདོན་སྡིག་སྒྲིབ་ཐམས་ཅད་འདག་པར་གསུངས་པས་བུམ་ཆུ་ཀུན་ལ་སྦྱིན་པར་བྱའོ། །དེ་ལྟར་ཀུན་སློང་དང་ཆོ་ག་རྣམ་པར་དག་པའི་སྒོ་ནས་སྨྱུང་གནས་བསྲུང་བའི་ཕན་ཡོན་ནི། ལུས་ངག་ཡིད་གསུམ་གྱི་སྡིག་སྒྲིབ་འདག་པ་དང་། བསྐལ་པ་བཞི་ཁྲིའི་འཁོར་བ་ཕྱིར་བསྙིལ་བ་དང་། རྩ་བའི་ལྟུང་བ་བཞི་དང་། མཚམས་མ་མཆིས་པ་ལྔ་དག་ཀྱང་འབྱངས་པར་གསུངས་སོ། །དེས་ན་ཐར་འདོད་རྣམས་ཀྱིས་སྙིང་རུས་བསྐྱེད་དེ་འཕགས་པ་ཐུགས་རྗེ་ཆེན་པོ་ལ་བརྟེན་པའི་སྨྱུང་གནས་ཀྱི་རྣལ་འབྱོར་ལ་རྩེ་གཅིག་ཏུ་བརྩོན་པར་བྱའོ། །
སྨྲས་པ། ཤེས་རྒྱུད་རི་རྩེར་དུག་གསུམ་གྲང་རེག་གིས། །མངོན་པར་བསྒྲུབས་པའི་མི་བཟད་སྡིག་པའི་གངས། །མོད་ལ་འཛད་བྱེད་བྱིན་རླབས་འོད་ཟེར་སྟོང་། །འབར་བའི་ཐབས་མཁས་ཆོ་ག་འདི་རྨད་བྱུང་། །གྲོགས་དག་སྔོན་སྨོན་གྲུ་གཟིངས་ལ་བརྟེན་ནས། །དལ་འབྱོར་རིན་ཆེན་གླིང་དུ་སོན་དུས་འདིར། །འདི་སྣང་བྱ་བའི་མཆིང་བུ་ཡལ་བོར་ནས། །དོན་ཆེན་ཡིད་བཞིན་ནོར་བུ་ལེན་པར་མཛོད། །ཧ་ཅང་རྒྱས་དང་བསྡུས་མིན་དོན་གཉེར་ལ། །ཕན་ཕྱིར་འབྲིང་པོའི་ཚུལ་དུ་གསལ་བར་བཀོད། །དགེ་བས་འགྲོ་ཀུན་སྲིད་པའི་མཚོ་བརྒལ་ཏེ། །སྐུ་གསུམ་གོ་འཕང་མྱུར་དུ་ཐོབ་གྱུར་ཅིག ། ཅེས་འཕགས་པ་ཐུགས་རྗེ་ཆེན་པོ་དཔལ་མོ་ལུགས་ཀྱི་སྨྱུང་བར་གནས་པའི་ཆོ་ག་བྱ་ཚུལ་ཀླགས་ཆོག་ཏུ་བཀོད་པ་གྲུ་འཛིན་ཞིང་དུ་བགྲོད་པའི་ཐེམ་སྐས་ཞེས་བྱ་བ་འདི་ནི། བཱ་རི་ན་ཝང་གི་ཤོག་དགེ་བསྐོས་ཤེས་རབ་རྒྱ་མཚོས་བསྐུལ་ངོར། ༸བཙུན་པ་དཀོན་མཆོག་འཇིགས་མེད་དབང་པོས་སྦྱར་བའི་ཡི་གེ་པ་ནི་སྔགས་རམ་པ་ཆོས་འཛིན་དར་རྒྱས་སོ།། །།
ན་མོ་གུ་རུ་མཉྫུ་གྷོ་ཥཱ་ཡ། ཐུགས་རྗེའི་བདག་ཉིད་སྤྱན་རས་གཟིགས་དབང་གི །དཀྱིལ་འཁོར་མཆོད་བསྟོད་བསྒོམ་དང་བཟླས་པ་སོགས། །བསྒྲུབས་པའི་དགེ་བས་བདག་དང་འགྲོ་བ་ཀུན། །རྣམ་འདྲེན་རྒྱལ་བའི་གོ་འཕང་མྱུར་ཐོབ་ཤོག །མཚན་ཉིད་ཀུན་ལྡན་བཤེས་གཉེན་ཞབས་བསྟེན་ནས། །སྐྱེས་བུ་གསུམ་གྱི་ལམ་གྱི་རིམ་པ་ཡིས། །ཐུན་མོང་ལམ་གྱི་དྲི་མ་ཀུན་སྦྱངས་ནས། །ཟབ་ལམ་རྡོ་རྗེ་ཐེག་པའི་སྣོད་གྱུར་ཅིག །འཕགས་མཆོག་སྤྱན་སྟོང་མངའ་བའི་དཀྱིལ་འཁོར་དུ། །ཆུ་དང་ཅོད་པན་བྱིན་རླབས་བདུད་རྩིའི་ཆུས། །ཡིད་ཀྱི་བུམ་བཟང་གང་བ་ཐོབ་གྱུར་ཏེ། །དམ་ཚིག་སྡོམ་པ་ཚུལ་བཞིན་བསྲུང་བར་ཤོག །ཚོགས་ཀྱི་ཞིང་ལ་སྦྱོར་བ་ཚོགས་གསོག་དང་། །ས་བོན་ཕྱག་མཚན་སྐུ་གཟུགས་རྫོགས་པ་དང་། །བཟླས་བརྗོད་དང་བཅས་སྲོག་རྩོལ་རྣལ་འབྱོར་གྱིས། །ཐ་མལ་སྣང་ཞེན་དྲི་མ་འཁྲུད་པར་ཤོག །མེ་དང་སྒྲ་ལ་གནས་པའི་བསམ་གཏན་གྱིས། །ལྷ་དང་སྔགས་ཀྱི་གསལ་སྣང་མཐར་ཕྱིན་ཅིང་། །སྒྲ་མཐར་ཐར་པར་སྟེར་བའི་བསམ་གཏན་མཐུས། །སྲིད་པའི་རྩ་བ་དྲུངས་ནས་འབྱིན་པར་ཤོག །འཕགས་པའི་འཕྲིན་ལས་གྲུ་གཟིངས་ལ་བརྟེན་ནས། །མི་བཟད་སྡུག་བསྔལ་རྒྱ་མཚོ་ཉེར་བརྒལ་ཏེ། །མཆོག་དང་ཐུན་མོང་དངོས་གྲུབ་ནོར་བུ་ཡིས། །རེ་བའི་ཤིང་རྟ་ཡོངས་སུ་གང་བར་ཤོག །ཚེ་ཡི་འདུ་བྱེད་གཏོང་ཚེ་སྤྱན་རས་གཟིགས། །འཁོར་དང་བཅས་པ་མཐོང་ནས་དེ་མ་ཐག །བུ་བུ་དག་པའི་ཞིང་དུ་ཚུར་ཤོག་ཅེས། །དགྱེས་པའི་གསུང་གིས་དབུགས་འབྱིན་ཐོབ་པར་ཤོག །ནུབ་ཕྱོགས་བདེ་བ་ཅན་གྱི་འཇིག་རྟེན་དུ། །ཡིད་འཕྲོག་པདྨའི་སྦུབས་སུ་སྐྱེས་ནས་ཀྱང་། །རྒྱལ་སྲས་སྤྱོད་པ་རྒྱ་མཚོ་རྫོགས་བྱས་ཏེ། །སྐུ་གསུམ་གོ་འཕང་བདེ་བླག་ཐོབ་པར་ཤོག །
རབ་ཡངས་ལྷ་ཡི་ལམ་ཀུན་སྤྱན་རས་གཟིགས། །འཁོར་ཚོགས་རྒྱ་མཚོས་བསྐོར་བའི་དཀྱིལ་འཁོར་བས། །ཁྱོད་ལ་མཆོག་སྩོལ་རབ་དགའ་སྐྱེད་ཅིག་དང་། ཤིས་བརྗོད་གདངས་སྙན་བདག་གིས་བསྒྲགས་པར་བྱ། །དགེ་ལེགས་མེ་ཏོག་བྱེ་བའི་ཆར་འབེབས་པ། །འཇིག་རྟེན་དབང་ཕྱུག་དཔལ་ལྡན་དཔལ་མོའི་ཞབས། །ཡེ་ཤེས་བཟང་པོ་པེ་ཉ་བ་ལ་སོགས། །དངོས་བརྒྱུད་བླ་མ་རྣམས་ཀྱི་བཀྲ་ཤིས་ཤོག །པདྨའི་རིགས་ཀྱི་བདག་པོ་སྤྱན་རས་གཟིགས། །མི་བསྐྱོད་པ་དང་རིན་ཆེན་འབྱུང་ལྡན་དང་། །རྣམ་པར་སྣང་མཛད་དོོན་ཡོད་གྲུབ་པ་སྟེ། །དེ་བཞིན་གཤེགས་པ་ལྔ་ཡི་བཀྲ་ཤིས་ཤོག །རྩ་བའི་རྒྱུད་དང་པདྨ་དྲ་བའི་རྒྱུད། །དོན་ཡོད་ཞགས་སོགས་རྒྱུད་དང་གཟུངས་ཀྱི་སྐོར། །མཚན་བཅས་མཚན་མེད་རྣལ་འབྱོར་ལ་སོགས་པ། །ལུང་རྟོགས་དམ་ཆོས་རྣམས་ཀྱི་བཀྲ་ཤིས་ཤོག །ཕྱོགས་བཅུའི་ཞིང་ན་དད་པས་ཡིད་དྲངས་ཏེ། །རྨད་བྱུང་པདྨའི་རིགས་ཀྱི་ཉམས་ལེན་ལ། །བརྩོན་པ་ལྷུར་ལེན་སྐལ་བཟང་སྒྲུབ་པ་པོ། །ཚོགས་མཆོག་དགེ་འདུན་རྣམས་ཀྱི་བཀྲ་ཤིས་ཤོག །འཕགས་པའི་སྤྱན་སྔར་ཐུབ་བསྟན་ཚུལ་བཞིན་དུ། །བསྲུང་བར་ཞལ་འཆེས་མྱུར་མཛད་མགོན་པོ་སོགས། །མཐུ་ལྡན་བསྟན་བསྲུང་རྒྱ་མཚོའི་ཚོགས་རྣམས་ཀྱིས། །དེང་འདིར་བཀྲ་ཤིས་དགེ་ལེགས་སྩོལ་གྱུར་ཅིག །ནམ་མཁའི་ཁྱོན་ལྟར་ཡངས་པའི་ཕོ་བྲང་མཆོག །ཉི་ཟླའི་འོད་དང་མཉམ་པའི་འོད་འཕྲོ་ཞིང་། །གྲངས་མེད་རིན་ཆེན་རྒྱན་གྱིས་མཛེས་པ་ལ། །དགེ་མཚན་ཇི་སྙེད་མཆིས་པའི་བཀྲ་ཤིས་དེས། །ཁྱེད་ཅག་གང་དང་གང་དུ་གནས་པ་དེར། །མི་ཤེས་(ཤིས)མཚན་མ་འགའ་ཡང་མི་འབྱུང་ཞིང་། །ཞིང་གི་འབྱོར་བ་ཕུལ་དུ་བྱུང་བ་ཡིས། །བདེ་ལེགས་རྒྱུུན་མི་འཆད་པའི་བཀྲ་ཤིས་ཤོག།། །། ཅེས་སྨྱུང་གནས་ཀྱི་ཆོ་གའི་མཇུག་ཏུ་བྱ་བའི་སྨོན་ལམ་དང་ཤིས་པ་བརྗོད་པ་འདི་ཡང་། ཆོས་སྡེ་ཆེན་པོ་བཀྲ་ཤིས་འཁྱིལ་གྱི་གྲྭ་ཚང་ཐོས་བསམ་གླིང་ནས་རིགས་པ་སྨྲ་བ་མཛོད་དགེ་དགེ་འདུན་དཔལ་བཟང་དང་། མ་ཁ་དཀའ་བཅུ་བསྟན་འཛིན་བློ་གྲོས་གཉིས་ཀྱིས་ཡང་ཡང་བསྐུལ་བ་ལ་བརྟེན་ནས། ༸བཙུན་པ་དཀོན་མཆོག་འཇིགས་མེད་དབང་པོས་འཕྲལ་དུ་བགྱིས་པའི་ཡི་གེ་བ་ནི་སྔགས་རམ་པ་ཆོས་འཛིན་དར་རྒྱས་སོ།། །། མདྒ་ལཾ་བྷ་ཝནྟུ། །
ཨོཾ་སྭ་སྟི། མཁའ་ཁྱབ་འགྲོ་ཀུན་དོན་དུ་ཐུགས་བསྐྱེད་དེ། །བཅས་དང་རང་བཞིན་ལྟུང་བས་མ་གོས་པར། །ཚུལ་ཁྲིམས་ལམ་གྱིས་བྱང་ཆུབ་མཆོག་བརྙེས་པ། །མི་འཁྲུགས་རྒྱལ་པོའི་ཞབས་ལ་ཕྱག་འཚལ་ལོ། །བདག་ནི་སྔོན་ཚེ་ཐོག་མ་མེད་དུས་ནས། །མི་བཟད་སྲིད་པའི་རྒྱ་མཚོ་ཆེན་པོར་ལྷུང་། །ལས་ཀྱི་རླབས་ཕྲེང་གཡོ་བས་རང་དབང་བྲལ། །ཉོན་མོངས་ཆུ་སྲིན་དྲག་པོས་རྒྱུན་དུ་གཙེས། །སྡུག་བསྔལ་གསུམ་གྱི་ཁུར་གྱིས་ནོན་གྱུར་པ། །མགོན་མེད་བདག་གི་ངང་ཚུལ་འདི་(འདིར)དགོངས་ལ། །རྨད་བྱུང་མངོན་པར་དགའ་བའི་ཞིང་ཁམས་ནས། །བདེ་གཤེགས་མི་བསྐྱོད་རྒྱལ་པོ་འཁོར་དང་བཅས། །འགྲོ་ཀུན་སྒྲོལ་བའི་དམ་བཅའ་མ་བསྙེལ་བར། །རྫུ་འཕྲུལ་སྟོབས་ཀྱིས་ཐོགས་མེད་འདིར་གཤེགས་ལ། །མགོན་པོ་གང་གི་(གིས)གཟུངས་ཀྱི་ཕན་ཡོན་ཀུན། །བདག་ཅག་རྣམས་ལ་མངོན་སུམ་བསྟན་དུ་གསོལ། །
ན་མོ་རཏྣ་ཏྲ་ཡཱ་ཡ། ཨོཾ་ཀཾ་ཀ་ནི་ཀཾ་ཀ་ནི། རོ་ཙ་ནི་རོ་ཙ་ནི། ཏྲོ་ཊ་ནི་ཏྲོ་ཊ་ནི། ཏྲཱ་ས་ནི་ཏྲཱ་ས་ནི། པྲ་ཏི་ཧ་ན་པྲ་ཏི་ཧ་ན། སརྦ་ཀརྨ་པ་རཾ་པ་རཱི་ཎི་མེ་སརྦ་ས་ཏྭཱ་ནཱཉྩ་སྭཱཧཱ། སྟོན་མཆོག་གང་གིས་དགྱེས་བཞིན་བྱིན་བརླབས་པའི། །རྨད་བྱུང་གཟུངས་ཀྱི་རྒྱལ་པོ་འདི་བརྗོད་པས། །བདག་སོགས་སྐྱེ་གནས་བཞིས་བསྡུས་འགྲོ་བ་ཀུན། །འཁོར་བའི་རྒྱ་མཚོ་ཆེ་ལས་སྒྲོལ་བར་ཤོག །ཁྱད་པར་གཟུངས་མཆོག་ཐུགས་རྗེའི་ཉི་ཟེར་གྱིས། །ཉེས་ལྟུང་སྡིག་སྒྲིབ་གྲང་རེག་ཀུན་བཅོམ་སྟེ། །ལུང་དང་རྟོགས་པའི་ཡོན་ཏན་འདབ་བརྒྱའི་ཁ། །ཅི་ཡང་བཞད་པའི་དགེ་ལེགས་སྩོལ་བར་ཤོག །ནམ་ཞིག་རྣམ་ཤེས་མགྲོན་པོ་སྒྱུ་ལུས་ཀྱི། །གནས་ཁང་བོར་ནས་ཕྱི་མར་འགྲོ་བའི་ཚེ། །སྡུག་བསྔལ་འཇིགས་སྐྲག་མིང་ཙམ་མི་འབྱུང་ཞིང་། །མངོན་དགའི་ཞིང་དུ་ཐོགས་མེད་སྐྱེ་བར་ཤོག །ཞིང་དེར་བདེ་གཤེགས་མི་འཁྲུགས་སྲས་དང་བཅས། །མཉེས་པར་བྱས་ཏེ་གཟུངས་དང་སྤོབས་པ་སོགས། །དཔག་བར་དཀའ་བའི་ཡོན་ཏན་ཚོགས་ཐོབ་ནས། །ཀུན་བཟང་སྤྱོད་པ་རྒྱ་མཚོའི་མཐར་སོན་ཤོག །ཚེ་རབས་ཀུན་ཏུ་མི་འཁྲུགས་རྒྱལ་པོ་ཡིས། །ཐེག་པ་མཆོག་གི་དགེ་བའི་བཤེས་མཛད་ནས། །སྲིད་དང་ཞི་བའི་འཇིགས་པ་ལས་དྲངས་ཏེ། །གཏན་གྱི་བདེ་ལ་མྱུར་དུ་རེག་གྱུར་ཅིག ། ཅེས་པ་འདི་ནི་དབེན་པའི་གནས་སུ་སྒྲུབ་པ་སྙིང་པོར་མཛད་པ་བྲག་དཀར་དཀའ་བཅུ་ངག་དབང་གྲགས་པས་བསྐུལ་ངོར། ༸ཤཱཀྱའི་བཙུན་པ་འཇམ་དབྱངས་འཕྲིན་ལས་ཀྱིས་སྦྱར་བ་དགེ་ལེགས་འཕེལ།། །།
[2] སྡེ་དགེ་པར་མའི་སྒྲུབ་ཐབས་ཀུན་བཏུས་ཞེས་པར། རྩིག་གེ་པ་དང་། ཙེག་གེ་བ་ཞེས་འབྲི་ཚུལ་མ་འདྲ་བ